NORMATIVA DE PROPIETAT INTEL¿LECTUAL I INDUSTRIAL DE LA UNIVERSITAT D'ALACAN - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/785)
  + [Valencià](/va/acuerdo/785)






Selector de idioma

Leer

* [Español](/es/acuerdo/785)
* [Valencià](/va/acuerdo/785)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA DE PROPIETAT INTEL¿LECTUAL I INDUSTRIAL DE LA UNIVERSITAT D'ALACAN[Butlletí Oficial Universitat d'Alacant](/ca/Publicacion)
=====================================================================================================================================

Secretaria General

Butlletí Oficial Universitat d'Alacant





NORMATIVA DE PROPIETAT INTEL¿LECTUAL I INDUSTRIAL DE LA UNIVERSITAT D'ALACAN

Data d'aprovació
:   30/01/2008

Data de publicació
:   01/02/2008

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=785.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/785)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/785)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA DE PROPIETAT INTEL¿LECTUAL I INDUSTRIAL DE LA UNIVERSITAT D'ALACAN&url=https://www.boua.ua.es/va/acuerdo/785)

**Títol:** NORMATIVA DE PROPIETAT INTEL¿LECTUAL I INDUSTRIAL DE LA UNIVERSITAT D'ALACAN

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 30 de gener de 2008

NORMATIVA DE PROPIETAT INTEL·LECTUAL I INDUSTRIAL DE LA UNIVERSITAT D’ALACANT  
    
    
    
 Preàmbul  
    
 En una societat basada en el coneixement, l'activitat investigadora, creativa i d'innovació d'empreses, particulars, centres tecnològics o universitats és cada vegada més important.   
    
 En l'àmbit universitari, l'obertura de la investigació bàsica a l'aplicada, la investigació amb finalitats industrials constitueix ja un fet generalitzat que se sustenta en un interès creixent per procurar la protecció adequada als resultats obtinguts com a conseqüència d’aquesta activitat. En efecte, l'experiència indica que la protecció dels resultats de la investigació i la innovació pels drets de propietat industrial i intel·lectual apropiats afavoreix els vincles amb el sector empresarial i assegura la transferència d’aquests resultats a la societat.   
    
 La Universitat d'Alacant estableix aquesta normativa amb l'objectiu d'afavorir la seguretat jurídica dels seus membres amb relació al desenvolupament, la titularitat i la protecció dels resultats de la investigació i la innovació universitàries, i també amb l'ànim de fomentar la investigació i innovació pròpies, el desenvolupament de la seua cartera de patents i altres drets de propietat industrial i intel·lectual, i la captació de recursos per a dur a terme aquestes activitats a fi de contribuir a l’acompliment de les seues missions fonamentals.  
    
 Finalment, aquesta normativa té també com a objectiu establir una distribució dels ingressos que es puguen obtenir per l'explotació dels drets de propietat industrial i intel·lectual, de manera que recompense els esforços que fan els membres de la comunitat investigadora de la Universitat d'Alacant i promoga entre ells la investigació aplicada a la solució de problemes tècnics del sector productiu.   
    
    
    
 Títol 1: Objectiu i àmbit d'aplicació de la normativa  
    
    
 ARTICLE 1. OBJECTIU I ÀMBIT D'APLICACIÓ   
    
 1. L’objectiu d’ aquesta normativa és establir i regular els procediments relacionats amb la titularitat i protecció de les invencions i altres resultats de la investigació i la innovació de la Universitat d'Alacant.   
    
 2. Aquesta normativa serà aplicable a les invencions i altres resultats de la investigació i la innovació generats per personal de la Universitat d'Alacant en l'exercici de les seues funcions, i també als resultats generats per la concurrència o amb la concurrència d'algun autor que, tot i no ser personal de la Universitat d'Alacant, haja cedit legítimament els seus drets d'explotació a la Universitat.   
    
 3. Aquesta normativa serà igualment aplicable als resultats generats en virtut de contractes d'investigació entre la Universitat d'Alacant i terceres persones o entitats en què s’haja acordat en favor de la Universitat la titularitat total o compartida dels drets d'explotació.  
    
 4. La protecció de les invencions i dels resultats d'investigació en nom de la UA té consideració de béns patrimonials de la UA, als quals s’ha d'aplicar el règim previst per a aquest tipus de béns.  
    
    
 Títol 2. Titularitat dels resultats de la investigació i la innovació  
    
 CAPÍTOL I  
 Resultats susceptibles de protecció per drets de propietat industrial  
    
 ARTICLE 2. INVENCIONS   
    
 1. Correspon a la Universitat d'Alacant la titularitat de les invencions generades pel seu personal docent i investigador, tant funcionari com contractat, com a conseqüència de la seua funció d'investigació en la Universitat i que pertanguen a l'àmbit de les seues funcions docent i investigadora, en virtut de l'article 20.2 de la Llei 11/1986, de 20 de març, de patents.   
    
 2. Correspon a la Universitat d'Alacant la titularitat de les invencions generades pel personal d'administració i serveis en compliment de les seues funcions que siguen conseqüència d'una activitat d'investigació en la Universitat, i també pel personal d'investigació en formació, llevat que, en aquest últim cas, i d'acord amb el que estableix el RD 63/2006, de 27 de gener pel qual s'aprova l'Estatut de personal investigador en formació, la convocatòria corresponent diga una altra cosa  
    
 3. En els contractes subscrits amb persones físiques o jurídiques per a l'exercici d'activitats d'investigació s’haurà d'especificar a qui correspon la titularitat dels resultats que s'obtinguen.   
    
 Quan s'acorde un repartiment percentual de la propietat dels resultats s’hauran d'establir les obligacions de les parts pel que fa a l'exercici de les actuacions per al registre i manteniment dels corresponents títols de propietat industrial, i també la distribució de beneficis en cas de cessió o llicència dels resultats.   
    
 4. En tots els casos i d'acord amb la legislació vigent, l'inventor o inventors tindran dret a ser reconeguts com a inventors tant en la sol·licitud del corresponent dret de propietat industrial com en qualsevol publicació institucional que es referisca a la invenció en qüestió.   
    
 ARTICLE 3. ALTRES RESULTATS DE LA INVESTIGACIÓ I LA INNOVACIÓ  
    
 1. Correspon a la Universitat d'Alacant la titularitat de qualsevol altre resultats susceptible de protecció per drets de propietat industrial, com ara obtencions vegetals, topografies dels productes semiconductors o dissenys industrials, generats pel seu personal docent i investigador, tant funcionari com contractat, com a conseqüència de la seua funció d'investigació en la Universitat i que pertanguen a l'àmbit de les seues funcions docent i investigadora.  
    
 2. Respecte del personal d'administració i serveis, becaris i altres figures, i també dels contractes d'investigació amb terceres persones o entitats s'aplicaran els apartats corresponents de l'article anterior.  
    
 3. La Universitat d'Alacant podrà gestionar la sol·licitud de marques o altres signes distintius respecte de productes i serveis que siguen resultat de l'activitat d'investigació i innovació de la Universitat i dels quals siga titular.  
    
 CAPÍTOL II  
 Resultats susceptibles de protecció per drets d'autor   
    
 ARTICLE 4. PROGRAMES D'ORDINADOR I BASES DE DADES  
    
 1. Seran considerats autors dels programes d'ordinador fets pel personal docent i investigador de la Universitat d'Alacant (funcionari, contractat, personal d'administració i serveis, becaris), la persona o persones que els hagen creat.   
    
 2. Els drets d'explotació dels programes d'ordinador esmentats en l'apartat anterior que hagen sigut creats per personal assalariat de la Universitat d'Alacant en l'exercici de les seues funcions, tant el programa font com el programa objecte, correspondran de manera exclusiva a la Universitat d'Alacant, llevat de pacte en contra.   
    
 3. La titularitat dels drets d'explotació de les bases de dades que siguen susceptibles de protecció per drets d'autor creades per personal assalariat de la Universitat d'Alacant en l'exercici de les seues funcions correspondrà a la Universitat, sempre que no s'haja disposat una altra cosa.   
    
 Tot això s'entén sense perjudici del dret sui generis sobre la base de dades, que protegeix la inversió substancial feta per a l'obtenció, verificació o presentació del seu contingut, la titularitat de la qual puga correspondre a la Universitat d'Alacant com a fabricant d'aquella, en el sentit de l'article 133 del RDLEG 1/1996, de 12 d'abril, que aprova el Text refós de la Llei de propietat intel·lectual.      
    
 4. Quan en la creació de programes d'ordinador o bases de dades haja participat un autor la vinculació del qual a la Universitat no tinga naturalesa laboral, se subscriurà el corresponent acord de cessió de drets d'explotació en favor de la Universitat d'Alacant.   
    
 5. Sense perjudici del que estableixen els apartats anteriors, els drets d'autor de les obres col·lectives editades i divulgades per la Universitat d'Alacant correspondran a aquesta, llevat de pacte en contra.  
    
 6. En els contractes subscrits amb persones físiques o jurídiques per a l'exercici d'activitats d'investigació s’haurà d'especificar a qui correspon la titularitat dels drets d'explotació dels resultats que s'obtinguen.   
    
    
 Títol 3. Exercici dels drets de la Universitat  
    
 CAPÍTOL I  
 Procediment que s'ha de seguir per a la protecció dels resultats de la investigació i la innovació  
    
 ARTICLE 5. COMUNICACIÓ I RESERVA SOBRE ELS RESULTATS PROTEGIBLES  
    
 1. Qualsevol resultat comprés en els articles anteriors haurà de ser notificat immediatament a la Universitat d'Alacant pel personal autor de la investigació a través del Servei de Gestió de la Investigació i Transferència de Tecnologia (SGITT) i, de forma prèvia, a qualsevol tipus de comunicació pública d’aquest, juntament amb la documentació necessària perquè la Universitat estudie les possibilitats d'exercir els seus drets de protecció. En cas de diferents autors, serà l'investigador responsable del projecte el que comunique els resultats a la Universitat seguint el procediment establit a aquest efecte.  
    
 2. El personal notificarà els resultats obtinguts per escrit d'acord amb els formularis específics a aquest efecte, que haurà de presentar en el SGITT. La documentació haurà de contenir la relació d'inventors o autors, la seua situació i vinculació o no respecte a la Universitat, una descripció dels resultats obtinguts, justificació de la necessitat de protegir-los i indicacions dels seus antecedents, basats en les seues línies d'investigació, projectes, publicacions i qualsevol altre element pertinent per a avaluar-los.  
    
 3. Tant la Universitat d'Alacant com el seu personal hauran de col·laborar per a preservar els drets que els reconeix la legislació vigent i aquesta normativa.   
    
 En particular, tant la Universitat d'Alacant com el seu personal mantindran la deguda confidencialitat sobre els resultats susceptibles de protecció per drets de propietat industrial fins que s'haja pres una decisió sobre la protecció i, si aquesta és afirmativa, fins que la protecció estiga assegurada (en el cas de patents i models d'utilitat, mitjançant la presentació de la corresponent sol·licitud de patent o model d'utilitat, llevat que la Comissió prevista en l'article 8 decidisca una altra cosa).  
    
 4. L'incompliment de l'obligació d'informar dels resultats obtinguts i també de mantenir la deguda confidencialitat podria donar lloc, respectivament, a la pèrdua del dret de participació en els beneficis i a la corresponent indemnització.  
    
 ARTICLE 6. EXERCICI DELS DRETS  
    
 La Universitat d'Alacant, en un termini màxim de 3 mesos des de la comunicació de l'inventor o autor o, si és el cas, l'investigador responsable haurà de decidir sobre l'exercici dels drets que li corresponen. L'omissió d’aquesta actuació donarà lloc a la cessió dels drets als autors d'acord amb l'article següent.   
    
 ARTICLE 7. CESSIÓ DELS DRETS ALS AUTORS  
    
 1. En el cas que la Universitat no haja pres cap decisió en el sentit apuntat en l'article anterior en el termini de 3 mesos des de la comunicació dels resultats, els drets es consideraran cedits als inventors o autors, els quals podran exercir els drets corresponents en el seu propi nom. La Universitat, no obstant això, formalitzarà per escrit la cessió.  
    
 2. En el cas que la Universitat decidisca l'abandó d'algun títol, s'oferirà als autors, igualment, la cessió dels drets en qüestió.  
    
 3. En qualsevol cas la Universitat:  
    
 a)     Mantindrà un dret no exclusiu d'ús dels resultats gratuït i intransferible.  
 b)     Tindrà dret a una participació del 20 % dels ingressos obtinguts per l'explotació dels resultats.  
    
 Aquestes condicions podran modificar-se d’acord mutu entre les parts.  
    
 ARTICLE 8. DECISIÓ SOBRE LA PROTECCIÓ DELS RESULTATS  
    
 1. La decisió sobre la protecció dels resultats correspondrà a una Comissió nomenada a aquest efecte, presidida pel vicerector amb competències en investigació, desenvolupament i innovació i integrada, a més, pel director del SGITT i tres membres de la Comissió d'Investigació.  
    
 2. A partir de la notificació dels resultats per l'inventor o autor, o del responsable del projecte, si és el cas, la Comissió valorarà l'oportunitat de sol·licitar el corresponent títol de protecció avaluant, d'una banda, que els resultats corresponen a la labor investigadora pròpia dels autors en la Universitat d'acord amb la seua àrea de coneixement, i d'una altra, les possibilitats de comercialització d’aquests resultats.  
    
 ARTICLE 9. TRAMITACIÓ I GESTIÓ   
    
 1. Correspondrà al SGITT dur a terme tots els tràmits necessaris per a la sol·licitud, el manteniment i l’extensió, si és el cas, dels títols de propietat industrial i intel·lectual de la Universitat d'Alacant, per a la qual cosa:  
    
 a)     Demanarà tota la informació necessària dels inventors o autors.  
 b)     Farà les recerques necessàries per a determinar la novetat, activitat inventiva i aplicació industrial de les invencions, i supervisarà la redacció de la memòria de sol·licitud de patent o model d'utilitat amb l’ajuda dels inventors, i si cal demanarà ajuda externa. De la mateixa manera, farà les gestions equivalents en el cas d'altres resultats susceptibles de protecció.  
 c)      Emetrà un informe sobre les possibilitats d'explotació.  
 d)     Durà a terme les gestions oportunes davant de l'Oficina Espanyola de Patents i Marques per al registre, el manteniment i l’extensió, si escau, de les patents i altres drets de propietat industrial i informarà puntualment els inventors i autors dels tràmits que es facen.  
 e)     Durà a terme les gestions oportunes davant del Registre General de la Propietat Intel·lectual per al dipòsit dels programes d'ordinador i altres obres que tinguen la la Universtat d'Alacant com a titular. Per a fer-ho, demanarà als autors les dades i la documentació que a aquest efecte exigeix el Registre.  
 f)       Registrarà adequadament les dades de les sol·licituds i les incidències.  
    
 En el cas que la Universitat decidisca que no escau la protecció dels resultats s'aplicarà el que disposa l'article 7 d’aquesta normativa.  
    
 ARTICLE 10. SOL·LICITUD I COSTOS. EXTENSIÓ DE LA PROTECCIÓ  
    
 1. Dels costos relacionats amb la inscripció d'obres en el Registre de la Propietat Intel·lectual, amb la sol·licitud nacional de patents, incloent-hi els costos d'assessorament tècnic en la redacció de la memòria, i d'altres drets de què siga titular la Universitat d'Alacant, se’n farà càrrec la partida pressupostària de la Universitat consignada a aquest efecte i que serà gestionada pel vicerectorat amb competències en investigació, desenvolupament i innovació. Aquestes despeses seran deduïdes dels primers ingressos derivats de l'explotació dels resultats.  
    
 2. En el cas de patents, models d'utilitat, dissenys o marques, a sol·licitud dels autors o de la mateixa Universitat d'Alacant i condicionat a un estudi de comercialització dels resultats elaborat pel SGITT amb l’ajuda dels inventors o autors, la Comissió que estableix l'article 8 decidirà sobre la conveniència de l'extensió de la protecció durant el termini de prioritat. Aquesta decisió inclourà els països en què es considere convenient sol·licitar la protecció, i també la via per la qual se sufragaran els costos de l'extensió i manteniment. Respecte d’aquest últim punt, es poden donar els supòsits següents:  
    
 a)                 La Universitat es fa càrrec de totes les despeses d'extensió i manteniment.  
 b)                 La Universitat concedeix als inventors o autors un bestreta reembossable per a dur a terme l'extensió i el manteniment.  
 c)                 Els inventors o autors es fan càrrec de totes les despeses d'extensió de la protecció i del manteniment, siga a través del pressupost propi del grup d'investigació, siga indirectament a través d'un contracte amb un tercer interessat en l'explotació dels resultats.  
    
 En tot cas, la Universitat podrà abandonar de manera selectiva la protecció en els països que crega oportú i oferir als inventors o autors a partir d’aquest moment les opcions b) i c) d’aquest apartat. La nova situació no canviarà la distribució d'ingressos establida prèviament d'acord amb l'article 12 d’aquesta normativa.  
    
 CAPÍTOL II  
 Explotació dels resultats i participació en beneficis   
    
 ARTICLE 11. CESSIÓ O LLICÈNCIA A TERCERS  
    
 La Universitat d'Alacant, a través del SGITT, podrà cedir o llicenciar a terceres persones o entitats de manera exclusiva o no exclusiva els drets de propietat industrial i intel·lectual de què siga titular. El contracte de llicència inclourà tots els aspectes necessaris per a l'adequada explotació dels resultats de què es tracte; entre altres, les facultats llicenciades, l'àmbit d'aplicació i territorial de la llicència, les responsabilitats de les parts en cas d'infracció dels drets i la contraprestació econòmica que percebrà la Universitat. Els ingressos obtinguts es distribuiran d'acord amb l'article següent.  
    
 ARTICLE 12. DISTRIBUCIÓ D'INGRESSOS  
    
 1. Tots els inventors o autors que tinguen una relació laboral amb la Universitat d'Alacant o hagen cedit gratuïtament a aquesta els seus drets d'explotació sobre els resultats, tindran dret a participar en els beneficis que obtinga la Universitat de l'explotació directa dels resultats o de la transferència a terceres persones o entitats.   
 2. Aquesta normativa exclou d'aquests drets els inventors o autors que al mateix temps siguen cotitulars dels resultats (cas en què el contracte de copropietat determinarà la participació tant en els beneficis com en les càrregues), que mantinguen una relació laboral amb un cotitular dels drets que no siga la Universitat d'Alacant o que hagen cedit de manera il·legítima a la Universitat els drets d'explotació.  
    
 3. La distribució dels ingressos obtinguts per l'explotació directa o indirecta dels resultats serà la següent:  
    
 ·         60 % per als inventors o autors proporcionalment a la seua participació en l'obtenció dels resultats explotats;   
 ·         40 % per a la Universitat.   
    
 4. Es considerarà que tots els autors han contribuït als resultats en la mateixa proporció i correspondrà al director responsable del projecte gestionar la distribució dels possibles ingressos en la mateixa proporció entre ells, llevat que s'haja acordat per escrit una altra forma de distribució, que s’haurà de comunicar al SGITT abans de sol·licitar el dret de propietat industrial o al dipòsit de l'obra protegida per drets d'autor, segons escaiga.  
    
 En el cas que la protecció s'haja estès internacionalment, la distribució de la totalitat dels ingressos, d'origen nacional o internacional, es farà segons la via utilitzada per a afrontar les despeses d'extensió i manteniment d'acord amb l'article 10 d’aquesta normativa:  
    
 a)     60 % per als inventors o autors i 40 % per a la Universitat.  
 b)     80 % per als inventors o autors i 20 % per a la Universitat després d'haver deduït dels primers ingressos les bestretes de la Universitat.  
 c)      80 % per als inventors o autors i 20 % per a la Universitat.  
    
 ARTICLE 12. TRACTAMENT DELS INGRESSOS  
    
 1. La Universitat destinarà els ingressos obtinguts per l'explotació dels seus drets de propietat industrial i intel·lectual al manteniment d’aquests, i també per a subvenir a altres despeses relacionades amb aquesta activitat, incloent-hi la promoció del coneixement sobre la propietat industrial i intel·lectual en la Universitat.  
    
 2. Els ingressos destinats a la remuneració directa dels inventors o autors s'inclouran en la remuneració de l'inventor o autor quan aquest siga personal de la Universitat, tot atenint-se al que preveu la legislació vigent.  
    
 Les quantitats anteriors no computaran per als límits fixats en l'article 5 del RD 1930/1984, de 10 d'octubre, modificat pel RD 1450/1989, de 24 de novembre  
    
    
 Altres disposicions  
    
 ENTRADA EN VIGOR   
    
 Aquesta normativa entrarà en vigor l'endemà de publicar-se en el BOUA.  
    
 TRANSITÒRIA  
    
 Els títols de propietat industrial de la Universitat registrats amb anterioritat a l'entrada en vigor d’aquesta normativa es regiran pels termes que recull la normativa anterior.  
    
 En tot cas, els inventors o autors podran sol·licitar a la Universitat acollir-se a la nova normativa. La Comissió competent avaluarà aquesta sol·licitud.  
    
 FINAL  
    
 Per a qualsevol aspecte que no preveja aquesta normativa o la seua interpretació caldrà ajustar-se al que disposa la legislació vigent aplicable en matèria de protecció de la propietat industrial i intel·lectual.

Anàlisi
-------

:   **Modificat per:**

    * [Detalle
       MODIFICACIÓ PARCIAL DE LA NORMATIVA DE PROPIETAT INTEL¿LECTUAL I INDUSTRIAL DE LA UNIVERSITAT D'ALACANT](/va/acuerdo/2933)
      23/07/2014





[Carretera Sant Vicent del Raspeig s/n  
03625 Sant Vicent del Raspeig - Alacant  
 Tel. 63 838 3718 - Fax 47 553 9059](https://www.google.es/maps/@20.963140,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12680&trk=tyah&trkInfo=tarId%3A7482889181063%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)